Framhaldsskólanemar binda vonir við að skólastarf í vetur geti orðið með eðlilegum hætti. Stærsta óskin er að bæði verði hægt að tryggja staðnám og gott félagslíf í framhaldsskólum landsins.
Fjölmörg börn og ungmenni snúa aftur á skólabekk í næstu viku. Nokkur óvissa ríkir meðal nemenda og kennara um skólahald í haust í ljósi fjölgunar smita í samfélaginu og framlengdra sóttvarnaaðgerða sem eru í gildi, að óbreyttu, til 27.ágúst. Kennaraforystan fundar með fulltrúum menntamálaráðuneytisins í dag og efni fundarins er einmitt; skólaupphaf og samkomutakmarkanir.
Júlíus Viggó Ólafsson, formaður Sambands íslenskra framhaldsskólanema, segir mikilvægt að staðnám verði sett í forgang en segir framhaldsskólanema hafa skilning á því að félagslíf gæti þurft að víkja tímabundið.
Við bara vonum það besta. Vonin er náttúrulega að skólastarf verði aftur venjulegt eins og það var. Stærsta væntingin er náttúrulega þannig að aðstæður verði þannig að það verði bæði hægt að vera með gott staðnám og líka heilbrigt félagslíf. En við skiljum að félagslíf þarf væntanlega að víkja eitthvað núna en vonin er alla vega að námið fái svolítið að ganga fyrir.
Framhaldsskólanemar vona að skólastarf í vetur geti orðið með eðlilegum hætti. Stærsta óskin er að bæði verði hægt að tryggja staðnám og gott félagslíf í framhaldsskólum landsins. 